ΚΑΝΟΝΙΣΜΟΣ (ΕΚ) αριθ. 1875/94 ΤΟΥ ΣΥΜΒΟΥΛΙΟΥ της 27ης Ιουλίου 1994 για τον καθορισμό, για την περίοδο εμπορίας 1994/95, των τιμών των ενισχύσεων και των παρακρατήσεων που εφαρμόζονται στον τομέα του ελαιολάδου, καθώς και της μεγίστης εγγυημένης ποσότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πράξη προσχώρησης της Ισπανίας και της Πορτογαλίας, και ιδίως το άρθρο 89 παράγραφοι 1 και 2 και το άρθρο 234 παράγραφοι 2 και 3,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), και ιδίως το άρθρο 4 παράγραφος 4, το άρθρο 5 παράγραφος 1 και το άρθρο 11 παράγραφος 6,

την πρόταση της Επιτροπής (2),

τη γνώμη του Ευρωπαϊκού Κοινοβουλίου (3),

τη γνώμη της Οικονομικής και Κοινωνικής Επιτροπής (4),

Εκτιμώντας:

ότι η ενδεικτική τιμή στην παραγωγή ελαιολάδου πρέπει να καθορίζεται σύμφωνα με τα κριτήρια που προβλέπονται στα άρθρα 4 και 6 του κανονισμού αριθ. 136/66/ΕΟΚ-

ότι η τιμή παρέμβασης πρέπει να καθορίζεται σύμφωνα με τα κριτήρια που προβλέπονται στο άρθρο 8 του κανονισμού αριθ. 136/66/ΕΟΚ-

ότι η αντιπροσωπευτική τιμή αγοράς πρέπει να καθορίζεται σύμφωνα με τα κριτήρια που προβλέπονται στο άρθρο 7 του κανονισμού αριθ. 136/66/ΕΟΚ-

ότι η τιμή κατωφλίου πρέπει να καθορίζεται κατά τρόπο ώστε η τιμή πώλησης του εισαγόμενου προϊόντος, στον τόπο διέλευσης από τα σύνορα που καθορίζεται κατ' εφαρμογή του άρθρου 9 του κανονισμού αριθ. 136/66/ΕΟΚ, να είναι στο επίπεδο της αντιπροσωπευτικής τιμής αγοράς, αφού ληφθεί υπόψη η επίπτωση των μέτρων που αναφέρονται στο άρθρο 11 παράγραφος 6 του εν λόγω κανονισμού-

ότι, προκειμένου να εξασφαλιστεί στους παραγωγούς δίκαιο εισόδημα, πρέπει να καθοριστεί η ενίσχυση στην παραγωγή λαμβάνοντας υπόψη την επίπτωση την οποία έχει η ενίσχυση στην κατανάλωση σε μέρος μόνο της παραγωγής-

ότι η κατάσταση της αγοράς του ελαιολάδου επιτρέπει τη συνέχιση της αναπροσαρμογής της ενίσχυσης στην κατανάλωση και της ενίσχυσης στην παραγωγή που άρχισε κατά την περίοδο εμπορίας 1991/92- ότι, ωστόσο, η σημαντική μείωση της ενίσχυσης στην κατανάλωση ή της τιμής παρέμβασης θα μπορούσε προσωρινά να επιφέρει διαταραχές της αγοράς, ιδίως κατά τη μετάβαση από μια περίοδο σε άλλη- ότι, για την εξάλειψη αυτών των δυσχερειών, θα πρέπει να προβλεφθεί η δυνατότητα θέσπισης μεταβατικών μέτρων-

ότι τα άρθρα 95 και 293 της πράξης προσχώρησης προβλέπουν τη χορήγηση της κοινοτικής ενίσχυσης στην παραγωγή ελαιολάδου που παράγεται στην Ισπανία και στην Πορτογαλία- ότι τα άρθρα 79 και 246 της πράξης προσχώρησης προβλέπουν την προοδευτική προσέγγιση του ποσού της κοινοτικής ενίσχυσης στην Ισπανία και στην Πορτογαλία με το επίπεδο της κοινής ενίσχυσης κατά την έναρξη κάθε περιόδου- ότι, λαμβάνοντας υπόψη την αύξηση της ενίσχυσης στην παραγωγή λόγω της μείωσης της ενίσχυσης στην κατανάλωση, η εφαρμογή των κριτηρίων που προβλέπονται για την προσέγγιση αυτή θα έχει ως επίπτωση την αύξηση της διαφοράς μεταξύ του επιπέδου της ενίσχυσης στην Ισπανία και στην Πορτογαλία και εκείνης που εφαρμόζεται στην Κοινότητα με τη σύνθεσή της στις 31 Δεκεμβρίου 1985- ότι, για να αποφευχθεί αυτή η άδικη επίπτωση, θα πρέπει να προσαρμοστούν τα εν λόγω κριτήρια για να διατηρηθεί ο ρυθμός της προσέγγισης που προβλέπεται στην πράξη προσχώρησης-

ότι, κατ' εφαρμογή του άρθρου 5 παράγραφος 4 και του άρθρου 20 δ παράγραφος 1 του κανονισμού αριθ. 136/66/ΕΟΚ, θα πρέπει να καθορισθούν τα ποσοστά της ενίσχυσης στην παραγωγή που θα διατεθούν, αφενός μεν, για τη χρηματοδότηση των δράσεων ποιοτικής βελτίωσης της ελαιοπαραγωγής και, αφετέρου, για τη χρηματοδότηση των δαπανών που προκαλούνται από τα καθήκοντα που ασκούν οι αναγνωρισμένες οργανώσεις των παραγωγών ή οι ενώσεις τους, στη διαχείριση και τον έλεγχο της ενίσχυσης στην παραγωγή ελαιολάδου-

ότι, δυνάμει του άρθρου 11 παράγραφοι 5 και 6 του κανονισμού αριθ. 136/66/ΕΟΚ, ένα συγκεκριμένο ποσοστό του ποσού της ενίσχυσης στην κατανάλωση πρέπει να προορίζεται, κατά τη διάρκεια κάθε ελαιοκομικής περιόδου, για τη χρηματοδότηση των δράσεων των αναγνωρισμένων επαγγελματικών οργανώσεων που αναφέρονται στην παράγραφο 3 του εν λόγω άρθρου, αφενός, και για τη χρηματοδότηση δράσεων που αποβλέπουν στην προώθηση της κατανάλωσης ελαιολάδου στην Κοινότητα, αφετέρου- ότι θα πρέπει να καθοριστούν τα εν λόγω ποσοστά για την περίοδο εμπορίας 1994/95- ότι, έχοντας υπόψη τη χρηματοδότηση που προβλέπεται ήδη για τις δράσεις προώθησης του προαναφερομένου άρθρου 11 παράγραφος 6, το σχετικό ποσοστό καθορίζεται σε μηδέν για την περίοδο 1994/95-

ότι, σύμφωνα με το άρθρο 5 παράγραφος 1 του κανονισμού αριθ. 136/66/ΕΟΚ, έχει καθορισθεί, για μία ορισμένη περίοδο, η μεγίστη ποσότητα που μπορεί να επωφεληθεί της ενιαίας ενισχύσεως στην παραγωγή που καθορίζεται για κάθε μία από τις εν λόγω περιόδους- ότι, κατ' εφαρμογή των κριτηριών που αναφέρονται στην εν λόγω παράγραφο, θα πρέπει να διατηρηθεί, για τις περιόδους 1994/95, 1995/96 και 1996/97 η μεγίστη ποσότητα η οποία ισχύει για κάθε μία από τις περιόδους αυτές στο ενδεικνυόμενο επίπεδο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο εμπορίας 1994/95, η ενδεικτική τιμή στην παραγωγή και η τιμή παρέβασης του ελαιολάδου καθορίζονται στα ακόλουθα επίπεδα:

α) ενδεικτική τιμή στην παραγωγή: 317,82 Ecu για 100 χιλιόγραμμα-

β) τιμή παρέμβασης: 162,40 Ecu για 100 χιλιόγραμμα.

2. Οι τιμές που αναφέρονται στην παράγραφο 1 αναφέρονται σε κοινό παρθένο ελαιόλαδο, η περιεκτικότητα του οποίου σε ελεύθερα λιπαρά οξέα, εκφραζόμενη σε ελαϊκό οξύ, είναι 3,3 g/100 g.

Άρθρο 2

Για την περίοδο εμπορίας 1994/95, η αντιπροσωπευτική τιμή αγοράς και η τιμή κατωφλίου του ελαιολάδου καθορίζονται στα ακόλουθα επίπεδα:

α) αντιπροσωπευτική τιμή αγοράς: 190,06 Ecu για 100 χιλιόγραμμα-

β) τιμή κατωφλίου: 186,44 Ecu για 100 χιλιόγραμμα.

Άρθρο 3

Για την περίοδο εμπορίας 1994/95, η ενίσχυση στην παραγωγή καθορίζεται στα ακόλουθα επίπεδα:

α) ενίσχυση στην παραγωγή:

- για την Ισπανία: 106,84 Ecu για 100 χιλιόγραμμα,

- για την Πορτογαλία: 106,84 Ecu για 100 χιλιόγραμμα,

- για την Κοινότητα των Δέκα: 117,76 Ecu για 100 χιλιόγραμμα-

β) ενίσχυση στην παραγωγή υπέρ των ελαιοκαλλιεργητών η μέση παραγωγή των οποίων είναι κατώτερη από 500 χιλιόγραμμα ελαιολάδου ανά περίοδο:

- για την Ισπανία: 114,11 Ecu για 100 χιλιόγραμμα,

- για την Πορτογαλία: 114,11 Ecu για 100 χιλιόγραμμα,

- για την Κοινότητα των Δέκα: 125,45 Ecu για 100 χιλιόγραμμα-

Άρθρο 4

1. Για την περίοδο εμπορίας 1994/95, το 1,4 % της ενίσχυσης στην παραγωγή που χορηγείται στους ελαιοπαραγωγούς διατίθεται για τη χρηματοδότηση ειδικών δράσεων που αποβλέπουν στη βελτίωση της ποιότητας της ελαιοπαραγωγής σε κάθε κράτος μέλος παραγωγής.

2. Για την περίοδο εμπορίας 1994/95, το ποσοστό του ποσού της ενίσχυσης στην παραγωγή που μπορεί να παρακρατηθεί δυνάμει του άρθρου 20 δ παράγραφος 1 του κανονισμού αριθ. 136/66/ΕΟΚ υπέρ των οργανώσεων ελαιοπαραγωγών ή των ενώσεών τους, που έχουν αναγνωρισθεί κατ' εφαρμογή του εν λόγω κανονισμού, καθορίζεται σε 0,8 %.

Άρθρο 5

1. Για την περίοδο εμπορίας 1994/95, το ποσοστό της ενίσχυσης στην κατανάλωση που αναφέρεται στο άρθρο 11 παράγραφος 5 του κανονισμού αριθ. 136/66/ΕΟΚ καθορίζεται σε 5,5 %.

2. Για την περίοδο εμπορίας 1994/95, το ποσοστό της ενίσχυσης στην κατανάλωση που θα διατεθεί στις δράσεις που αναφέρονται στο άρθρο 11 παράγραφος 6 του κανονισμού αριθ. 136/66/ΕΟΚ καθορίζεται σε μηδέν.

Άρθρο 6

Για τις περιόδους εμπορίας 1994/95, 1995/96 και 1996/97, η μεγίστη παραγωγή ελαιολάδου που αναφέρεται στο άρθρο 5 παράγραφος 1 του κανονισμού αριθ. 136/66/ΕΟΚ καθορίζεται σε 1 350 000 τόνους για κάθε μία από τις περιόδους αυτές.

Άρθρο 7

Σε περίπτωση που απαιτούνται ειδικά μέτρα για την επίλυση προσωρινών προβλημάτων που απορρέουν από τη μείωση της ενίσχυσης στην κατανάλωση ή της τιμής παρέμβασης του ελαιολάδου, τα μέτρα αυτά θα πρέπει να θεσπιστούν σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.

Άρθρο 8

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Νοεμβρίου 1994, εξαιρέσει του άρθρου 7, που εφαρμόζεται από την ημερομηνία ενάρξεως ισχύος του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 1994.

Για το Συμβούλιο

Ο Πρόεδρος

Th. WAIGEL

(1) ΕΕ αριθ. L 172 της 30. 9. 1966, σ. 3025/66. Κανονισμός όπως τροποποιήθηκε τελευταία από τον κανονισμό (ΕΚ) αριθ. 3179/93 (ΕΕ αριθ. L 285 της 20. 11. 1993, σ. 9).(2) ΕΕ αριθ. C 83 της 19. 3. 1994, σ. 19.(3) ΕΕ αριθ. C 128 της 9. 5. 1994.(4) ΕΕ αριθ. C 148 της 30. 5. 1994, σ. 49.